Kriminalisti Policijske uprave Krško so zaključili spremljanje dejavnosti kriminalne združbe, ki se je na območju krške, novomeške in ljubljanske policijske uprave ukvarjala s preprodajo prepovedanih drog. Opravili so sedem hišnih preiskav pri šestih osumljencih, dve na območju PU Ljubljana, pet pa na območju PU Krško in podali kazenske ovadbe za 14 kaznivih dejanj zaradi suma neupravičene proizvodnje in prometa z mamili ter pridržali šest ljudi. V hišnih preiskavah so zasegli manjše količine heroina, kokaina in metadona, pripomočke za uživanje in precizne tehtnice. 

